Die tweede byeenkoms van die nuwe Grand Prix-atletiekreeks word vanaand by Tukkies se atletiekstadion in Pretoria aangebied. Die voorprogram begin om 18:00 en die hoofprogram om 19:00.
Botswana se Isaac Makwala fokus daarop om 'n tyd van minder as 31 sekondes in die 300 m-wedloop aan te teken. Wayde van Niekerk hou die wêreldrekord van 30.81 sekondes.
Die 100 m vir mans lok ook baie belangstelling uit. Suid-Afrika se 100 m-rekordhouer, Akani Simbine, sal aan sy eerste wedloop die seisoen deelneem.
Caster Semenya gaan ook poog om die Suid-Afrikaanse rekord in die 1 000 m te verbeter.
Die sesde been van die Wêreldreeks word die naweek in Vancouver, Kanada, gespeel. Die Blitsbokke moet sonder verskeie van hul staatmakers klaarkom wat Superrugby speel of beseer is. Suid-Afrika (92) is tans tien punte voor Nieu-Seeland (82) op die punteleer terwyl Fidji (79) net drie punte agter die All Blacks is. Daar was vyf verskillende wenners in die eerste vyf toernooie.
Nuus uit die Lions-kamp is dat Jaco Kriel weer 'n skoueroperasie moet ondergaan wat hom vir die hele Superseisoen op die kantlyn gaan hou.
Damian Willemse sal môre terug wees op losskakel vir die Stormers se stryd teen die Highlanders. Seabelo Senatla en Cobus Wiese is egter beseer.
Die naweek se Superbepalings begin reeds môre.
Nollis Marais, die voormalige Blou Bul-afrigter, is aangestel as Tukkies se nuwe afrigter. Tuks kon nog nie een wedstryd in vanjaar se reeks wen nie. Marais sal steeds die "Young Guns" (onder-20's) afrig terwyl David Manual sy assistent-afrigter vir die Varsitybeker sal wees.
Die nominasies vir verskeie posisies in die Suid-Afrikaanse Rugbyunie is bekend gemaak. Die verkiesing sal op op 6 April by 'n algemene raadsvergadering plaasvind. André May van die Luiperds sal Mark Alexander as president teenstaan.
Die Tweede Toets tussen Suid-Afrika en Australië begin môre in Port Elizabeth. David Warner het 'n skorsing vrygespring en sal teen die Proteas speel. Hy is met net 75% van sy wedstrydfooi beboet. Quinton de Kock is met 25% van sy wedstrydgeld beboet. Dit volg op die woordewisseling tussen die twee spelers op Kingsmead.
Australië se Daniel Ricciardo het sy voornemens duidelik gemaak vir die 2018-seisoen toe hy 'n nuwe baanrekord op Montemelo in sy Red Bull opgestel het. McLaren het egter weer probleme tydens die voorseisoen-toetsing opgedoen.
Die BNP Paribas Ope begin vandag in Indian Wells, Kalifornië. Suid-Afrika se Kevin Anderson is sewende gekeur vir die toernooi.
In die Amerikaanse reeks slaan die spelers
vandag af in die Valspar- kampioenskap in Florida. Op die spelerslys is daar groot name soos Tiger Woods, Jordan Spieth, Rory McIlroy, Sergio Garcia en Justin Rose.
In die Europese reeks het die Indiese Ope vanoggend in Nieu-Delhi begin.
Lee-Anne Pace is die groot gunsteling om weer die Investec SA Vroue Ope te wen. Die toernooi begin vandag op Westlake-baan en dit is die laaste toernooi in vanjaar se Sonskynreeks vir Vroue.
In die UEFA-kampioeneliga is twee wedstryde gister gespeel.
Juventus dring deur na die kwarteind met 'n saamgestelde telling van 4-3.
Manchester City bereik die kwarteind met 'n saamgestelde telling van 5-2.
Blykbaar het De Kock vir Sunny Bill by Warner betrek. So is Warner en De Kock vir dit wat op die trappe gebeur het beboet en nie vir wat vooraf op die veld gebeur het en aanleiding tot Warner se uitbarsting gegee het nie. Voor die Internasionale Krieketraad nie hul huis in orde kry nie, sal hierdie dinge van tyd tot tyd kop uitsteek. Maar blykbaar is dit deel van krieket etiket, ongeag die reels. Bid jou aan as dit in elke sport moet gebeur. (En die Engelse sê dis 'n Gintleman sport.) Dit sê ook maar baie van die… Lees meer »